ໃນວັນທີ 22 ກຸມພາ 2016, ທີ່ ກະຊວງການຕ່າງປະເທດ ແລະ ການຄ້າ ຮົງກາລີ ໄດ້ຈັດພິທີເຊັນສັນຍາວ່າດ້ວຍການສ້າງຂອບການຮ່ວມມືດ້ານການເງິນລະຫວ່າງ ລັດຖະບານ ສປປ ລາວ ແລະ ລັດຖະບານ ຮົງກາລີ, ໂດຍ ທ່ານ ພູເຂົາ ພົມມະວົງສາ, ເອກອັກຄະລັດຖະທູດ/ຜູ້ຕາງໜ້າຖາວອນ ແຫ່ງ ສປປ ລາວ, ທີ່ມີສໍານັກງານຕັ້ງຢູ່ ນະຄອນຫຼວງວຽນ, ປະເທດ ໂອຕຣິດ ແລະ ຝ່າຍຮົງກາລີ ແມ່ນ ທ່ານ ດຣ. ອີສວານ ມິໂກລາ ( Dr. István Mikola ), ລັດຖະມົນຕີຊ່ວຍວ່າການກະຊວງການຕ່າງປະເທດ ແລະ ການຄ້າ ຮົງກາລີ ເປັນຄູ່ຮ່ວມລົງນາມ. ໃນພິທີດັ່ງກ່າວຝ່າຍລາວຍັງມີ ທ່ານ ດຣ. ພວງປາຣິສັກ ປຣະວົງວຽງຄໍາ, ລັດຖະມົນຕີຊ່ວຍວ່າການກະຊວງກະສິກໍາ ແລະ ປ່າໄມ້ ແຫ່ງ ສປປ ລາວ ແລະ ພາກສ່ວນກ່ຽວຂ້ອງ ຈາກທັງສອງຝ່າຍເຂົ້າຮ່ວມເປັນສັກຂີພິຍານ.
ສັນຍາການສ້າງຂອບການຮ່ວມມືດ້ານການເງິນ ລະຫວ່າງສອງປະເທດ ສະບັບດັ່ງກ່າວນີ້ຈະເປັນສັນຍາພື້ນຖານທີ່ສໍາຄັນໃນການສົ່ງເສີມບາດກ້າວຂະຫຍາຍການຮ່ວມມືດ້ານເສດຖະກິດຂອງທັງສອງປະເທດ ໂດຍຕ່າງຝ່າຍຕ່າງໄດ້ຮັບຜົນປະໂຫຍດ, ພ້ອມດຽວກັນນັ້ນ ກໍຈະເປັນສັນຍາແມ່ບົດເພື່ອກ່າວໄປສູ່ການລົງນາມໃນສັນຍາການຊ່ວຍເຫຼືອດ້ານອື່ນໆ ເປັນຕົ້ນແມ່ນສັນຍາດ້ານເງິນກູ້, ດ້ານກະສິກໍາໃນຂົງເຂດວຽກງານລ້ຽງສັດ, ລ້ຽງປາ ແລະ ປຸງແຕ່ງເປັນຜະລິດຕະພັນສະອາດທີ່ມີຄຸນນະພາບ ແລະ ມາດຕະຖານ ຈາກປະເທດ ຮົງກາລີ ທີ່ຈະຊ່ວຍເຫຼືອ ແກ່ ສປປ ລາວ ໃນອານາຄົດອັນໃກ້ນີ້ ໃນຈໍານວນ 30 ລ້ານ ໂດລາສະຫະລັດ.
ຜົນສໍາເລັດໃນການລົງນາມເຊັນສັນຍາສ້າງຂອບການຮ່ວມມືດ້ານການເງິນດັ່ງກ່າວນີ້ ຈະເປັນການປະກອບສ່ວນອັນສໍາຄັນເຂົ້າໃນການເພີ່ມທະວີສາຍພົວພັນມິດຕະພາບອັນເປັນມູນເຊື້ອທີ່ດີງາມລະຫວ່າງ ສປປ ລາວ ແລະ ຮົງກາລີ ນັບແຕ່ໄດ້ສ້າງຕັ້ງສາຍພົວພັນການທູດນໍາກັນໃນວັນທີ 12 ກັນຍາ 1962 ເປັນຕົ້ນມາ ແລະ ກໍເປັນການສ້າງໂອກາດໃຫມ່ໃຫ້ແກ່ ສປປ ລາວ ເຮົາໃນການເຂົ້າເຖີງແຫຼ່ງທຶນ ແລະ ເຕັກໂນໂລຊີ ເພື່ອການພັດທະນາຜະລິດຕະພັນກະສິກໍາດ້ານສະບຽງອາຫານແບບຄົບວົງຈອນທີ່ທັນສະໄໝເພື່ອເພີ່ມປະລິມານ ແລະ ຄຸນນະພາບຂອງຜະລິດຕະພັນລາວໃຫ້ສູງຂຶ້ນ, ສາມາດຕອບສະຫນອງໃຫ້ແກ່ຕະຫລາດພາຍໃນປະເທດໃຫ້ພຽງພໍເພື່ອຫລຸດຜ່ອນການນໍາເຂົ້າ ແລະ ສາມາດສົ່ງອອກ ພ້ອມທັງສ້າງຄວາມເຂັ້ມແຂງເພື່ອແຂ່ງຂັນດ້ານການຄ້າຢູ່ພາຍໃນກຸ່ມປະເທດປະຊາຄົມ ອາຊຽນ ຫຼື AEC ແລະ ຄູ່ຮ່ວມມືອາຊຽນອື່ນໆ. ພ້ອມດຽວກັນນັ້ນ ກໍ່ຍັງເປັນການປະກອບສ່ວນເຂົ້າໃນການປະຕິບັດເປົ້າໝາຍການພັດທະນາແບບຍືນຍົງ, ການລົບລ້າງຄວາມທຸກຍາກ ແລະ ການບັນລຸເປົ້າໝາຍສະຫະສະວັດຂອງ ສປປ ລາວ ໃນການຫລຸດພົ້ນອອກ ຈາກສະຖານະພາບປະເທດດ້ອຍພັດທະນາໃນປີ 2020.